Rådets fælles holdning 2003/666/FUSP

af 22. september 2003

om ændring af fælles holdning 2001/357/FUSP om restriktive foranstaltninger over for Liberia

RÅDET FOR DEN EUROPÆISKE UNION HAR -

under henvisning til traktaten om Den Europæiske Union, særlig artikel 15,

og ud fra følgende betragtninger:

(1) Den 7. maj 2001 vedtog Rådet fælles holdning 2001/357/FUSP om restriktive foranstaltninger over for Liberia(1) for at gennemføre resolution 1343 (2001) om de foranstaltninger, der skal træffes over for Liberia, vedtaget af De Forenede Nationers Sikkerhedsråd den 7. marts 2001, i det følgende benævnt "UNSC 1343 (2001)".

(2) Den 1. august 2003 vedtog De Forenede Nationers Sikkerhedsråd resolution UNSC 1497 (2003), der giver bemyndigelse til at indsætte en multinational styrke i Liberia for at understøtte gennemførelsen af den liberiske våbenhvileaftale, der blev undertegnet den 17. juni 2003 i Accra, og som fastsætter, at den gældende våbenembargo mod Liberia kan fraviges med henblik på støtte til en sådan multinational styrke.

(3) Fælles holdning 2001/357/FUSP bør derfor ændres tilsvarende.

(4) Der er behov for handling fra Fællesskabets side for at gennemføre en række foranstaltninger -

VEDTAGET FØLGENDE FÆLLES HOLDNING:

Artikel 1

Artikel 1 i fælles holdning 2001/357/FUSP affattes således:

"Artikel 1

1. Levering eller salg af våben og alt dertil knyttet materiel af alle typer, herunder våben og ammunition, militærkøretøjer og -udstyr, paramilitært udstyr og reservedele hertil, fra statsborgere i medlemsstaterne eller fra medlemsstaternes områder til Liberia, eller brug af fartøjer eller fly, der fører deres flag, forbydes på de betingelser, der er fastsat i UNSC 1343 (2001), uanset om de hidrører fra deres områder eller ej.

2. Ydelse af faglig oplæring eller bistand til Liberia i forbindelse med levering, fremstilling, vedligeholdelse eller anvendelse af de i stk. 1 nævnte genstande fra statsborgere i medlemsstaterne eller fra medlemsstaternes områder forbydes.

3. Stk. 1 og 2 finder ikke anvendelse på:

a) leveringer af ikke-dræbende militærudstyr, som udelukkende er til humanitær brug eller beskyttelsesbrug, eller dertil knyttet faglig bistand eller oplæring, som på forhånd er godkendt af den komité, der er nedsat i henhold til paragraf 14 i resolution UNSC 1343 (2001), herunder beskyttelsesbeklædning så som skudsikre veste og militærhjelme, der midlertidigt udføres til Liberia udelukkende til personlig brug af FN-personel, repræsentanter for medierne, humanitært hjælpepersonale, ulandsfrivillige og tilknyttet personale

og

b) leveringer af våben og dertil knyttet materiel samt faglig oplæring og bistand udelukkende med henblik på støtte til eller anvendelse af den multinationale styrke, der indsættes i Liberia for at støtte gennemførelsen af den liberiske våbenhvileaftale, der blev undertegnet den 17. juni 2003 i Accra."

Artikel 2

Denne fælles holdning har virkning fra datoen for vedtagelsen.

Den anvendes fra den 1. august 2003.

Artikel 3

Denne fælles holdning offentliggøres i Den Europæiske Unions Tidende.

Udfærdiget i Bruxelles, den 22. september 2003.

På Rådets vegne

R. Buttiglione

Formand

(1) EFT L 126 af 8.5.2001, s. 1. Senest ændret ved fælles holdning 2003/365/FUSP (EUT L 124 af 20.5.2003, s. 49).